
       AVIZ

   asupra

 propunerii legislative pentru modificarea şi completarea Legii nr.69/2000 a educaţiei fizice şi sportului
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.69/2000 a educaţiei fizice şi sportului, trimisă cu adresa nr. Pl.x. 490 din 8 octombrie 2014, înregistrată cu  nr. 4c-11/1049 din 10 octombrie 2014.

Senatul a respins propunerea legislativă în şedinţa din data de 1 octombrie 2014, în calitate de primă Cameră sesizată.
Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat.
Proiectul de lege are ca obiect de reglementare completarea Legii educaţiei fizice şi sportului nr.69/2000, cu modificările şi completările ulterioare, cu un nou articol ce va reglementa recompensarea cu rentă viageră şi a sportivilor care se clasează pe locurile patru, cinci şi şase la probele din cadrul jocurilor olimpice, precum şi a celor care obţin medalie de argint sau bronz sau se clasează pe locurile patru, cinci şi şase la probele olimpice din cadrul campionatelor mondiale şi europene de seniori.

Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din data de 25 noiembrie 2014.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis cu adresa nr.1267 din 27 iunie 2014, conform căruia Guvernul nu susţine adoptarea acestei iniţiativei legislative şi avizul favorabil cu observaţii şi propuneri al Consiliului Legislativ, aviz transmis prin adresa cu nr.295 din 24 martie 2014.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a iniţiativei legislative, întrucât adoptarea măsurilor propuse prin aceasta ar determina majorarea cheltuielilor bugetare. Iniţiatorul propunerii legislative nu precizează sursa de finanţare, în conformitate cu prevederile art. 138 alin. (5) din Constituţia României, republicată şi nu respectă prevederile  art. 15 alin. (2) din Legea nr. 500/2002 privind finanţele publice, cu modificările şi completările ulterioare, şi nici ale art. 7 din Legea responsabilităţii fiscal-bugetare nr.69/2010, prin care s-a reglementat modul de elaborare a iniţiativelor legislative a căror adoptare atrage majorarea cheltuielilor bugetare.

În raport de obiectul şi conţinutul reglementării, iniţiativa legislativă face parte din categoria legilor ordinare. 
                            VICEPREŞEDINTE,                          

        SECRETAR,

                      CIPRIAN NICOLAE NICA                             SORIN CONSTANTIN STRAGEA

Consilier parlamentar,

